Wali Hashi kirjoittaa erittäin oleellisesta ongelmasta suomalaisessa yhteiskunnassa: alkoholin liikakäytöstä. Suomalaiset vetävät viinaa älyttömiä määriä ja ovat vielä ylpeitä siitä.

Noin 80 % henkirikoksista ja 70 % pahoinpitelyistä tehdään alkoholin vaikutuksen alaisena. Juuri kukaan ei ole kuitenkaan halukas vetämään tästä mitään johtopäätöksiä, vaikka niiden pitäisi olla ilmiselviä. Alkoholi on vaarallista kamaa – ei pelkästään sitä käyttäville yksilöille vaan kaikille muillekin. Väkivallasta kärsivät niin tutut kuin tuntemattomat.

Perinteinen suomalainen ratkaisu olisi tietenkin kieltää alkoholi, koska täällä tykätään kieltää kaikki mahdollinen. Se ei kuitenkaan ole kovin toimiva vaihtoehto, koska ihmiset kuitenkin haluavat kuitenkin päihtyä jotenkin. Alkoholi on monelle niin tuttua, että siihen päädyttäisiin kieltolain aikanakin. Lisäksi kieltolaki yleensä tuottaa myös lisää ongelmia.

Käytännössä ainoa pätevä ratkaisu on tietenkin huumeiden laillistaminen. Lähes kaikki huumeet ovat alkoholiin verrattuna jossain määrin harmittomampia.

Mikäli kaikki huumeet olisivat laillisia, ihmiset voisivat valita niistä sellaiset, jotka sopivat parhaiten itselle. Etenkin sellaiset yksilöt, jotka tulevat humalassa väkivaltaisiksi, tarvitsevat kipeästi jonkin väkivallatonta fiilistä luovan päihteen.

Kun huumeet olisivat laillisia, pitäisi tietenkin aloittaa massiivinen ”kännissä olet ääliö” -kampanja, jonka tarkoituksena olisi kannustaa ihmisiä olemaan käyttämättä alkoholia päihtymiseen. Kännäyksen sijaan opetettaisiin, miten muita psykoaktiivisia aineita voi käyttää sivistyneesti: esimerkiksi kannabista voi pössytellä rentoutuakseen, ekstaasia voi napata bileisiin mennessä, khatia voi pureskella hyvässä seurassa jutustellessa ja taikasieniä voi popsia elämän syvien kysymysten pohdiskelua ja luovuuden löytämistä varten.

Päihteiden käytön haitallisuus riippuu hyvin pitkälti niiden käyttökulttuurista. Ei alkoholistakaan olisi kovin suurta haittaa, jos sen käyttö olisi lähinnä vain viinin siemailua ruokajuomana tai konjakkilasillisen nautiskelua silloin tällöin. Mutta tällä hetkellä alkoholikulttuuri on muodostunut Suomessa täysin päinvastaiseksi. On täysin hyväksyttävää tai jopa suositeltavaa vetää totaaliset lärvit.

Sama juttu olisi myös huumeiden kanssa. Heroiinin piikittäminen ei ole fiksua, mutta unikkoteen keittämisestä silloin tällöin ei ole erityisempää haittaa. Ihmisille täytyisi tehdä selväksi, miten ja kuinka paljon mitäkin psykoaktiivista ainetta voi käyttää ja missä kulkee haitallisen käytön raja.

Eli tiivistetysti argumenttini lähtökohdat ovat:

Ihmiset haluavat päihtyä eikä kaikkien päihteiden kieltäminen ole ikinä missään toiminut. Täydellisen kieltolain vaatijat ovat täydellisen pihalla todellisuudesta, sellainen ei ole oikea vaihtoehto.

Alkoholi on yksi harvoista sallituista päihteistä Suomessa, mutta se sopii päihtymiseen erittäin huonosti, koska se aiheuttaa massiiviset määrät väkivaltaista käytöstä sekä monenlaisia terveysongelmia.

Josta seuraa:

Ihmisille on sallittava myös muidenkin päihteiden kuin alkoholin käyttö eli huumeet on laillistettava. Tämä ei tarkoita pelkkää käytön dekriminalisointia vaan sitä, että näitä aineita saa myös ostaa laillisesti kaupasta.

Jos vastustat huumeiden laillistamista, haluat pitää Suomen väkivaltaisena. Jokainen aggressiivisessa kännissä lumihankeen ajettu lapsi on sinun syytäsi. Känniääliövanhemman olisi paljon kannattavampaa esimerkiksi pössytellä pilveä, koska sen jälkeen ei paljon tee mieli lähteä kirveen kanssa riehumaan, vaan mieluumminkin löhötä sohvalla ja hihitellä piirretyille.

Ajatelkaa lapsia – laillistakaa huumeet!